google/wiki40b huggingface dataset:
Taavi Rõivas

Bakgrunn

Han har studentereksamen fra Tallinns realskole fra 1997 og mastergrad i internasjonal økonomi og handel fra Tartu-universitetet fra 2002. Han behersker estisk, engelsk, russisk og finsk. Han var selger i IT Grupp 2002–2003.

Politisk karrière

Han meldte seg inn i Reformpartiet i 1998. Rõivas var politisk rådgiver for justisminister Märt Rask 1999–2002, politisk rådgiver for befolkningsminister Paul-Eerik Rummo 2003–2004 samt ordfører i den administrative bydelen Haabersti i Tallinn 2004–2005. I 2005 ble han rådgiver for statsminister og partileder Andrus Ansip. Samme år ble Rõivas innvalgt i kommunestyret i Tallinn, og i 2007 ble han innvalgt i nasjonalforsamlingen, Riigikogu.
Rõivas ledet finansutvalget i Riigikogu 2009–2011 og EU-utvalget 2011–2012. Da justisminister Kristen Michal fratrådte etter korrupsjonsanklager i 2012, overtok sosialminister Hanno Pevkur denne ministerposten. Rõivas ble utnevnt til ny sosialminister, og ble med dette det yngste medlemmet av Andrus Ansips regjering.
I februar 2014 varslet Ansip sin avgang som statsminister og partileder, og EU-kommissær Siim Kallas var tiltenkt å etterfølge ham. Kallas gikk inn i forhandlinger med sosialdemokratene for å erstatte den konservative Forbundet for fedrelandet og republikken som regjeringspartner. Den 12. mars erklærte Kallas at han ikke ville tiltre som statsminister likevel, og Reformpartiets ledelse utpekte umiddelbart Rõivas til Ansips etterfølger. To dager senere fikk Rõivas regjeringsoppdraget av president Toomas Hendrik Ilves, og gikk inn i forhandlinger med sosialdemokratene. Reformpartiet og sosialdemokratene presenterte en regjeringserklæring den 20. mars, og regjeringen ble formelt innsatt av presidenten den 26. mars. Med dette ble Rõivas den yngste regjeringssjefen i EU. Den 6. april samme år ble Rõivas valgt til partileder. Ved valget i mars 2015 erklærte Reformpartiet valgseier over Senterpartiet.

Privat

Taavi Rõivas er gift med sangeren Luisa Värk (født 1987). Paret har en datter sammen.
EM i friidrett 2018 – Kulestøt menn

Kvalifikasjonskrav

Kvalifikasjonskravet for kulestøt menn var: 19,90.
Lynkevs

Striden med dioskurene

Brødrene Lynkevs og Idas havnet i strid med dioskurene, brødreparet Kastor og Polydevkes, som var deres slektninger og som de hadde vokst opp med. Dioskurene var sønner av Leda og Zevs og brødre av Helena som utløste Trojakrigen. Lynkevs og Idas var lovet døtrene til deres onkel Leukippos, Hilaeira og Foibe. Under utførelsen av dobbeltbryllup ble de to bryllupsgjestene Kastor og Polydevkes forelsket i hver sin brud, og de røvet dem begge. De fikk deretter hver sin sønn med kvinnene. Det var begynnelsen på feiden mellom de fire brødrene.
En stund senere gikk de fire brødrene sammen om å stjele krøtter i Arkadia. Da de skulle fordele kyrne, tok den store Idas en kalv, stekte den og delte den i to framfor fire deler. Han foreslo at den stjålne flokken skulle bli fordelte i to framfor fire deler basert på hvem som fullførte sitt måltid først. Den som slukte den første halvparten først skulle ha den ene halvparten av fangsten og den som slukte den neste skulle ha den andre halvparten av kyrne. Dioskurene gikk med på det, men den store Idas slukte raskt både sin del og Lynkevs del, og krevde deretter hele flokken med krøtter. Dioskurene var blitt lurt, men sverget hevn.
Senere la dioskurene seg i bakhold inne i et hult et tre, men Lynkevs' skarpe blikk avslørte dem. Idas stakk ned Kastor, mens Polydevkes drepte Lynkevs. Da Zevs oppdaget hva som hadde skjedd, drepte han Idas med et lynnedslag.

Følger

Mens Kastor og Polydevkes la seg i bakhold, hadde de etterlatt seg søsteren Helena uvoktet og hun ble da bortført av Paris fra Troja. Striden mellom de fire brødrene bidro således på å sette i gang Trojakrigen.
Den greske dramatikeren Theodektes skrev et stykke med tittelen Lynkevs, men kun tittelen er bevart.
Radio Rjukan

Radio Rjukan er en lokalradio som ligger ved Rjukan stasjon i Tinn kommune i Telemark fylke. Ansvarlig redaktør er Ole Jon Tveito. Radioen sender på FM 104.1-105-106.5 og 107, samt på 101 på kabelnett.
USA-mesterskapet i friidrett 2018

USA-mesterskapet i friidrett 2018 ble arrangert fra 21. til 24. juni 2018, på Drake Stadium i Des Moines i Iowa.
Regjeringen.no

Redaksjonell profil

Nettstedet publiserer pressemeldinger, nyheter, og regjeringsdokumenter. Siden 2010 har nettstedet eksperimentert med artikler med mer personlig avsender på subdomenet blogg.regjeringen.no. De fleste større dokument publiseres både i en PDF-versjon og som enkeltsider med en HTML-side per kapittel, fra 2012 legges lengre dokument ut i e-bokformatet EPUB. PDF-versjonen er identisk med papirversjonen av dokumentet. 
regjeringen.nos publiseringsløsning har støtte for fasettert søk, som vil si at brukere kan søke etter dokumenttype, filtrere etter dato eller departement som har publisert dokumentet. Søkeboksen kan enten søke innen et departement, eller globalt i alle dokumentene publisert på regjeringen.no.

Historikk

regjeringen.no ble lansert som regjeringens nye offisielle nettsted 12. februar 2007 og erstattet Offentlig dokumentasjon og informasjon i Norge (Odin). 
Odin ble lansert som et prøveprosjekt 1. august 1995 og etablert som en permanent tjeneste fra 1998. Nettstedet hadde adressen odin.dep.no og brukte publiseringsverktøyet Mogul Publishing, der innholdsleverandørene publiserte artikler med utgangspunkt i Microsoft Word. Norsk Regnesentral gjennomførte i 1997 en ekstern evaluering og brukerundersøkelse. Konklusjonen var at tjenesten «trass i svakheter og mangler må betraktes som en verdifull tjeneste som fyller viktige behov både for politiske myndigheter, forvaltningen og publikum». Statens forvaltningstjeneste fikk av Arbeids- og administrasjonsdepartementet det operative ansvaret for at videreutviklingen av Odin ble gjennomført i tråd med regjeringens beslutning og anbefalinger.
Dearborn Observatory

Dearborn Observatory er et astronomisk observatorium som ligger på Evanston Campus ved Northwestern University. Observatoriet ble opprinnelig bygget i 1888. Sommeren 1939 måtte observatoriet imidlertid flyttes for å gjøre plass for det nye Technological Institute.
Agapythidae

Utseende

En liten (2,5 – 3 mm), avlang bille, hode, bryst og dekkvinger er tydelig skilte. Oversiden er matt og fint hårete. Hodet er omtrent så bredt som brystskjoldet, med små, runde, utstående fasettøyne. Snuten (clypeus) er fremstående. Antennene er omtrent så lange som hodet og brystskjoldet til sammen, 11-leddete, perlekjedeformede, litt tykkere mot spissen. De er kledt med grove, utstående hår. Brystskjoldet (pronotum) er litt lengre enn bredt, omtrent firkantet sett ovenfra, med en knøl midt på hver sidekant, et par groper litt bak midten og en svakt opphøyet midtlinje. Dekkvingene er litt bredere enn brystskjoldet, parallellsidige, med tydelige skuldre, tydelig lengdestripete. De har en lys flekk ved hver skulder, et par skråstilte lyse flekker nær midten og en stor lys flekk rundt sømmen i den bakerste tredjedelen. Beina er middels lange, lårene (femorae) er tykke, leggene og føttene slanke.

Kilder

Leschen, R.A.B., Lawrence, J.F. og Slipinski, S.A. 2005. Classification of basal Cucujoidea (Coleoptera: Polyphaga): cladistic analysis, keys and review of new families.
Invertebrate Systematics 19 (1): 17-73. Med tegning av A. foveicollis.
HTC Phoebus

HTC Phoebus, også kjent som HTC S520 og HTC Juno er en Windows Mobile-basert mobiltelefon (smartphone) som ble produsert av HTC. Den ble lansert i oktober 2007.
Den ble solgt i USA som T-Mobile Shadow, og i Taiwan som Dopod C750.
Kivlemøyane

«Kivlemøyane» er et skillingstrykk som Alf Prøysen samlet inn til sin visespalte i «Magasinet For alle» årgang 1957. Her forteller innsender til spalten: «Ifølge sagnet skulle Kivlemøyane være de siste hedninger i Seljord. Under messen en søndag blåste de så forlokkende på prillarhorn, at almuen glemte både prest og messe og strømmet ut av kirken for å høre på. Da gikk presten ut og lyste møyane i Guds og pavens bann. Men slåttene som møyane spilte lever den dag i dag. Bygdedikteren Olaf Sveinson har laget skillingsvisen om Kivlemøyane.»

Teksten

1.Det var i tronge Kiveledal, i Skorvens bratte lid,

der sat ein sungdagsmorgon blid eingong i fordums tid

tre møyer unge, vakre, små med prillarhorn og lur

buskapen sin dei gjette der upmed den store urd.
2.Men kyrkja under lidi låg og stod med tårnet fast,

ho mange åt hev trossa traust dei drugje gygrekast,

dit dølen dro med fegen hug den losje heilagdag,

og høgt frå fjellet svare med dei djupe klokkeslag.
3.I bjørkeskogen fuglar song, i doggi sola brann,

og bekkjer ned frå fjellet sprang og bekk som kvite band,

og blåmann uppi høgdi gjekk med lange horn og skjegg

han røynde der i nuten han sin spreke geitelegg.
4.Snart kom han på vei ei sundagstund, han Per, den dalens klerk

ålvorleg innåt kyrkjedør han steig med bok og serk,

og klokka ringde saman ho og folket dei gjekk inn

og klerken i sin heilag bragd sto fram på plassen sin.
5.Do ljoma det frå møyane ein slått so klår og rein

ein ljod so fager og so sår som gjekk til merg og bein.

Han strøymde yver dal og vang i bjørkesusen ned

dei dirra, svara og det klang frå berg og stein og tre.
6.Ja tonane dei strøymde på, det trilla og dei kvad,

og mjukt og sårt dei lokka heim, dei lo, dei gret, dei bad.

Dei minte og dei mana blidt, dei hug og kjenslor hatt

og kvar ein ting som ljode ferr han lydd og tagna bratt.
7.I kyrkja tonarna gav svar i kvart eit veggjemot,

og kvar ein sjel der inne var det rørd i hjarterot,

på heilagord og messesong dei miste all sin gaum

for alle tankar lauga seg i denne toneflaum.
8.Ja, som ein kvervel slåtten for og veggjemillom sveiv,

han heile folkemugen med seg utor kyrkje reiv,

men Per han etter rørd og bleik, då utor kyrkje tro

på flokken fåfengt ropa han, for dei som nagla stod.
9.Då lyfte ram og ill i hug i hand den kyrkjemann,

og lyste desse møyar små i Guds og pavens bann.

Brått høyrdes som en tordendur uppi den svarte nut

igjennom dalen gjekk ein sukk og tona døyde ut.
10.Og sidan den usæle dag dei møyar stend i stein,

men skam få denne kjerke-eid som gjorde deim slik mein.

Ein ser dei enn den dag i dag med hornet sitt dei stend

og skådar kalde frå sitt berg utyver Kivlegrand.
11.Men slåtten som ei prilla ut han ljoda hjartesår,

i dalen under Skorves nut i mange hundrad år.

Enn leikande i dølens hug og spelemannens streng

i jentesong og fløyteljod ein ljom av honom gjeng.
Consis

Historie

Consis ble dannet i 1992 som en medlemseid kjede, men gikk over til å bli en hybridkjede med egne økonomihus og franchisebedrifter.
I 2003 kjøpte ØkonomiFOKUS 51 % av Consis Norge AS. ØkonomiFOKUS var da et regnskapsbyrå med 6 avdelinger og rundt 60 ansatte. Sammen dannet de Norges nest største regnskapskjede.
I 2004 dannet Consis en egen IT-del med navnet Consis Solutions. Dette i samarbeid med Telecomputing ASA. Samme året dannet de også Consis Credit som er en egen inkassoavdeling.
I 2011 gikk Sparebanken Hedmark inn som hovedeier av Consis. Consis hadde store finansielle og likviditetsmessige utfordringen på bakgrunn av store investeringer innen IT, forretningsutvikling og oppkjøp av regnskapskontorer. Dermed klarte de ikke å finne en ny leder som på akseptable vilkår har kunne lede Consis. Consis bestod da av 47 økonomihus med 350 medarbeidere.
Høsten 2013 endret Consis navn til SpareBank 1 Regnskapshuset i samråd med lansering av ny landsdekkende allianse på tvers i SpareBank 1 Gruppen.
Wolfgang Rottmann

Utestengt for livstid

Wolfgang Rottmann ble av det østerrikske skiforbundet 16. juli 2007 utestengt på livstid  etter bloddopingsaken som ble kjent i forbindelse med  Vinter-OL i Torino 2006. Han er også utetengt på livstid fra andre forbund tilknyttet østerriksk idrett. Tidligere i 2007 ble han også utestengt på livstid av Den internasjonale olympiske komité.
Boletobiinae

Utseende

De norske artene er små, nokså slanke nattfly som kan minne om mott (Pyralidae), gjerne gråbrune på farge.

Levevis

Disse artene lever i skog.
Larvene til denne gruppen utnytter en rekke ulike matkilder, både levende planter (for eksempel blåfjærfly), visne blader (for eksempel olivenfly), lav (for eksempel sigdfly) og kjuker (for eksempel kjukefly).
Raskere tilbake

«Raskere tilbake» er et nasjonalt tiltak vedtatt av Sykefraværsutvalget høsten 2006. Tiltaket inngår som en del av IA-samarbeidet (Inkluderende arbeidsliv) mellom myndighetene og partene i arbeidslivet. Målet er å unngå sykefravær og hjelpe sykmeldte arbeidstakere raskere tilbake i jobb.
Ordningen innebærer tettere oppfølging av sykmeldte, enten ved å bli henvist raskere til lege eller ved å få et nytt tilbud fra NAV. Målet er å hindre unødig langvarig sykefravær. På direkoratsnivå er dette et samarbeidsprosjekt mellom Helsedirektoratet og Arbeids- og velferdsdirektoratet.

Tilbudet

Gjennom «Raskere tilbake» er det etablert en rekke nye helse- og rehabiliteringstjenester i helsetjenesten og i NAV. Ordningen finnes i alle landets fylker og det er etablert tilbud innen blant annet muskel og skjelett lidelser, kirurgi, ortopedi, rehabilitering, psykisk helsevern og rus.
Spesialisthelsetjenesten har utvidet sin behandlingskapasitet slik at sykmeldte eller arbeidstakere som står i fare for å bli sykmeldt, kan få raskere time hos spesialist eller tilbud om ulike typer rehabilitering.
NAV har etablert egne tjenester for å hjelpe sykmeldte tilbake i arbeid, der brukerne kan få tilbud om arbeidsrettet rehabilitering, avklaring av arbeidskapasitet og oppfølging

Finansiering

Myndighetene bevilget i 2007 604 millioner til «Raskere tilbake». I 2008 ble beløpet økt til 742 millioner.
Aston Martin Cygnet

Aston Martin Cygnet er en bybil produsert av Aston Martin basert på Toyota iQ.
Bilen ble presentert ved Genève Motor Show våren 2010 og kom i produksjon i 2011. Bilen blir produsert for å senke Aston Martin sine bilers gjennomsnitsutslipp av CO2, slik at bilprodusenten overholder EU-regler som kommer på plass i 2012.
Ingrisma katsurai

Utseende

En middelsstor, avlang, skinnende grønn gullbasse med rødlige bein. "Snuten" er rundet spadeformet forlenget, mest utpreget hos hannen.
Sinoclytus

Utseende

En middelsstor, slank, mørk trebukk. Antennene er tynne, kortere enn kroppen. Pronotum er rundet, tydelig lengre enn bredt, dekkvingene jevnbrede med et mørkt tverrbånd og lysere spiss, beina middels lange med litt klubbeformede lår.

Levevis

Larvene utvikler seg i hard og tørr, død ved på greiner og stammer av løvtrær. De voksne billene besøker gjerne blomster.

Utbredelse

Arten er bare kjent fra Yunnan-provinsen i Kina.
Lucanus hansi

Kjennetegn

En stor (40-60 millimeter), kraftig, mørkbrun hjortebille. Hannen er svært kraftig bygd, en av de mest robuste artene i slekten Lucanus. Mandiblene er rette, med en kraftig tann i den indre delen, en liten tann litt utenfor midten, litt kløvet i spissen. De knebøyde antennene har vanligvis en fire-leddet vifte. Kjølene langs sidene og bakkanten av hodet er ganske høye, hodet er litt utvidet bakover. Kjølen danner også et "horn" over hvert antennefeste. Beina er brune.

Utbredelse

Arten er bare kjent fra det sørlige Kina.
Hebeis jordsbruksuniversitet

Hebeis jordsbruksuniversitet (kinesisk: 河北农业大学) er et universitet beliggende i Baoding i provinsen Hebei i Folkerepublikken Kina.
Bui Tin

Bakgrunn

Under August-revolusjonen i 1945 forlot Bùi Tín sin familie, 18 år gammel, for å slutte seg til Vietnams folkehær. Han fikk sin militære utdanning fra blant annet Vo Nguyen Giap. Etter at Vietnam ble delt i to i 1954, fulgte han med geriljasoldater fra Nord til Sør i 1961 og deretter i 1964. Han var den 30. april 1975 tilstede i presidentpalasset i Saigon. Som høyeste offiser tilstede fra Nord-Vietnam tok han over makten fra Sør-Vietnams president Duong Van Minh. I 1979 fulgte han med vietnamesiske soldater som invaderte Kambodsja.
I løpet av 1980-tallet ble han økende skeptisk til kommunistpartiets korrupsjon og arroganse. Han valgte derfor å leve i eksil i Frankrike. Han var en aktiv bloggskribent.
Last Man on Earth

Bakgrunn

Albumet ble innspilt i tiden umiddelbart etter at hans mor døde, og det omhandler tematisk følelser av sorg og ensomhet som følge av dette. Deler av albumet, spesielt sangen «Surviving Twin», reflekterer også Wainwrights vanskelige forhold til sin far, Loudon Wainwright jr., et emne som også har fylt flere av hans tidligere innspillinger, eksempelvis albumet History fra 1992. Opprinnelig hadde Wainwright planlagt å gi albumet tittelen Missing You, noe som også er tittelen på albumets første sang, men endret seg ved en forespørsel til fans i Santa Monica og Last Man on Earth (Det siste menneske på Jorda) ble albumtittelen.
Albumet kom tilfeldigvis ut den samme dagen, den 25. september, som også var premiere for fjernsynsserien Undeclared hvor Wainwright hadde en rolle som Hal Karp, far til den unge studenten Steven. Wainwrights fikk rollen som den noe mistilpassede far i Undeclared fordi regissøren Judd Apatow hadde vært fan av Wainwrights musikk i lang tid.
La Villa

La Villa er et område i delegasjonen Gustavo A. Madero nord i Mexico by. Det tilsvarer den tidligere landsbyen Villa de Guadalupe. Det avgrenses omtrentlig av colonias Gustavo A. Madero, Martín Carrera, 15 de agosto og Triunfo de la República. Navnet henviser også ofte til samlinga av religiøse bygninger og monumenter rundt Guadalupe-basilikaen.
Guadalupe fikk status som landsby (villa) i 1702. I 1822 fikk den navnet Villa de Guadalupe Hidalgo, og i 1828 fikk den bystatus. Byen ble spist opp av Mexico by på 1900-tallet. Området har i dag status som «magisk bydel».
Chenghuang

Chenghuang (kinesisk: 城隍, pinyin: Chénghuáng, Wade-Giles: Ch'eng-huang, jyutping: Sing4 Wong4; «bygud»), også kalt 城隍爺 chénghuángyé (ordrett: «murenes og dikenes herre»), er den kinesiske betegnelsen på en gitt bys verneguddom. Etter taoistisk tro har enhver by en vernegud, en bygud (eller landsbygud). Verdeguden kan verge byen mot ulykker og uhell, og verne dens innbyggere.
Troen på slike verneguder er svært gammel. Den har også paralleller til for eksempel antikkens Hellas. Byguden betraktes som vikltig for mange aspekter ved bylivet. Av særlig interesse for byguden er bebyggelsen innenfor bymurene. Man henvender seg gjerne til byguden for å be om tjenlig vær, eller for personlige anliggender som helsebot. Når naturkatastrofer rammet, henvendte man seg til byguden for lindring. Byguden kunne også anrobes av borgere som var blitt urettferdig anklaget for forbrytelser, og be om at guden gav et tegn som kunne overbevise om vedkommendes uskyld.
Noen byer, som for eksempel Shanghai, har flere byguder. I det gamle bygudtempelet i Shanghai dyrkes alle tre, side om side.

Bygudens tempel

I nesten hver eneste større kinesisk by befinner det seg sentralt beliggende et tempel dedikert til byguden, Dette er «bygudens tempel» (Chenghuang miao, forenklet kinesisk: 城隍庙, tradisjonell kinesisk: 城隍廟, pinyin: Chénghuáng miào.
Det første kildebelagte bygudtempel var i Wuhu (Anhui); det ble bygd i 239 under de stridende rikers tid.
Johann Andreas Rothe

Johann Andreas Rothe (født 12. mai 1688, død 6. juli 1758) var en tysk prest og salmedikter. Rothe ble ansett som en stor taler i samtiden, og Nikolaus Ludwig von Zinzendorf ble så imponert da han hørte ham at han gav ham en stilling som snart etter ble ledig. Rothe på sin side var fascinert av Zinzendorfs menighet, Brødremenigheten i Herrnhut, at han ble med i menigheten. Han var blant annet med på å gi ut den første herrnhutiske salmeboken, og han utarbeidet den såkalte «Ebendorf-utgaven» av Bibelen sammen med Zinzendorf. Han gikk ut av brødremenigheten på grunn av læremessige uenigheter.
Han er representert med en salme i Norsk Salmebok.
Ornament (musikk)

Ornamentering (eller forsiring) innen musikk er toner som egentlig ikke tilhører selve melodien som blir sunget eller spilt, men som legges på for å utsmykke og gjøre melodien mer elegant.
De mest brukte forsiringer har egne navn: dobbeltslag, forslag, mordent, praltrille og trille. Dette kjennetegner blant annet barokken. Man kan for eksempel på arkitekturen i barokken at den var preget av ekstra «krusseduller», og denne pompøsiteten gjenspeiler også i musikken fra barokken.
Hoplomelas

Utseende

En middelsstor trebukk med lyse lengdestriper på pronotum og dekkvinger. Antennene er tynne og litt lengre enn kroppen. Pronotum har rundede sider, med en skarp pigg langt bak på hver sidekant. Dekkvingene er jevnbrede med avrundede "skuldre", de lyse lengdestripene litt opphøyde.

Levevis

Larvene lever i død ved.

Utbredelse

Arten er bare kjent fra Madagaskar.
Racken

Racken er en innsjø som ligger i Arvika kommun 5 kilometer nordøst for Arvika sentrum.
Vannet i Racken kommer fra Viksälven. Racken dekker 6 kvadratkilometer, har maksimal dybde på 52 meter og middeldybde på 28 meter. Høyden over havet er 94,7 m. Den brukes som drikkevannskilde for Arvika.
Racken er best kjent som innsjøen der kunsterne i Rackengruppen virket.
Florestano Di Fausto

Liv og virke

Di Fausto var en ledende italiensk koloniarkitekt i mellomkrigstiden. Han stod blant annet bak den monumentale Arco dei Fileni på kystveien Via Balbia i Libya ved grensen mellom landsdelene Tripolitania og Kyrenaika, og den nygotiske katedralen i Rhodos. Di Fausto valgte seg en middelvei mellom tradisjonalisme og det moderne. Han «mediterreane» arkitekturoppfatning forsøkte å kombinere lokalkoloritt med trekk som viste til kolonimaktens dominans.
Etter annen verdenskrig var Di Fausto blant annet medlem av den konstituerende nasjonalforsamling i Italia, for partiet Democrazia Cristiana.
Drikkeboks

En drikkeboks er en standardisert gjenbrukbar boks, fremstilt av aluminium eller stål, til å inneholde drikkevarer. Den kan inneholde for eksempel øl, vin, mineralvann, energidrikk eller cider, og forekommer i flere ulike størrelser, vanligvis mellom 20 og 100 centiliter. Når innholdet er drukket kan den tomme boksen leveres til gjenbruk, og i noen land gjøres dette via et pantsystem, hvor drikkeboksen leveres i en panteautomat.

Historie

I 1930-årene besluttet man å tappe øl i bokser etter å ha hatt stor suksess med å lagre mat på denne måten. Man begynte kort etter også å bruke det til brus, men da drikkevarene begynte å få en metallisk smak, begynte man blant annet å putte et tynt lag plast på innsiden. 
I starten ble øl og brus tappet i bokser lik dem man for eksempel får tomatpuré i idag; man måtte altså bruke en boksåpner for å åpne boksen. Et par år senere utviklet man den såkalte «cone top», som var en boks man åpnet med en flaskeåpner liksom en glassflaske. Cone tops var ikke i nærheten så populære som de klassiske boksene, men eksisterte inntil de sene 1950-årene.
Bokser ble ikke riktig populære i starten. Selv om man prøvde, kunne man ikke få den metalliske smaken til å forsvinne. Men man gav ikke opp. Det var mange gode sider ved bokser. De fylte og veide ikke så mye som glassflasker, så de var lettere å transportere til butikkene. Forbrukerne nøt også å ikke skulle betale pant for boksen (i starten måtte man ikke betale pant for bokser).
Først i 1959 fikk Ermal Fraze en idé som betød at man nå ikke lenger behøvde noe verktøy for å åpne en boks. Han oppfant en åpningsmekanisme hvor man skulle dra i et stykke metall som så rev et hull av der man kunne drikke.
Det ble dog et stort problem at man kastet det avrevne metallet på bakken eller i en søppelkasse. Hvis man kastet det på bakken, forsøplet den gaten og i begge tilfeller kastet man bort store mengder aluminium som ikke kunne bli gjenbrukt da det ikke avlevert med resten av boksen.
Et stykke inn i 1970-årene løste Daniel F. Cudzik dette problemet, da han oppfant den åpningsmekanismen som er kjent idag, dratappen, hvor alt metallet blir på boksen og dermed blir gjenbrukt.